หุ้นจิ๋ววิ่งกระฉูดเกิน 10% เดือนพฤศจิกายน
ในตลาดหลักทรัพย์ เอ็ม เอ ไอ (mai) ผลสำรวจหุ้นพบว่า ราคาปรับตัวขึ้นสามารถเอาชนะดัชนี โดยมีการคัดมาเฉพาะตัวที่ปรับตัวขึ้นเกิน 10%
ในตลาดหลักทรัพย์ เอ็ม เอ ไอ (mai) ผลสำรวจหุ้นพบว่า ราคาปรับตัวขึ้นสามารถเอาชนะดัชนี โดยมีการคัดมาเฉพาะตัวที่ปรับตัวขึ้นเกิน 10%
12 ธ.ค. 2564

เส้นทางนักลงทุน
เดือนพฤศจิกายนที่ผ่านมา จากบรรยากาศการลงทุนในตลาดหุ้นไทยอาจจะต้องเจอแรงเทขายเพื่อลดความเสี่ยงไปในทิศทางตลาดหุ้นต่างประเทศช่วงปลายเดือน จากความวิตกกังวลของเชื้อไวรัสโควิดสายพันธุ์ใหม่โอมิครอน ทั้งนี้ ทำให้แรงเทขายเกิดการกระจายไปยังทุกกลุ่มตลาดขนาดใหญ่ ขนาดกลาง และขนาดเล็ก ซึ่งมีเพียงเป็นการเข้าเก็งกำไรเป็นรายตัวในช่วงเดือนที่ผ่านมา
เช่นกรณีในตลาดหลักทรัพย์ เอ็ม เอ ไอ (mai) ผลสำรวจหุ้นพบว่า ราคาปรับตัวขึ้นสามารถเอาชนะดัชนี โดยมีการคัดมาเฉพาะตัวที่ปรับตัวขึ้นเกิน 10% ได้แก่  GSC, CMO, YGG, ABM, COMAN, PICO, ATP30, SAAM, BBIK, BROOK, ADD, KK, APP, MORE, BOL, CRD, MGT, SPVI, AF, SMD, FSMART และ PHOL เป็นต้น
บริษัท โกลบอล เซอร์วิส เซ็นเตอร์ จำกัด (มหาชน) หรือ GSC โดยเมื่อวันที่ 30 พ.ย. 2564 ราคาหุ้นอยู่ที่ 4.26 บาท เทียบกับวันที่ 29 ต.ค. 2564 ราคาหุ้นอยู่ที่ 1.91 บาท เพิ่มขึ้น 2.35 บาท หรือขึ้นไป 123.04% ส่วนหนึ่งที่ทำให้ราคาหุ้นปรับตัวขึ้น ในช่วงดังกล่าวมีการทำรายการบิ๊กล็อตรายการใหญ่จนทำให้เกิดการเปลี่ยนโครงสร้างผู้ถือหุ้น ขณะเดียวกันเมื่อการเคลื่อนไหวที่ผิดปกติของราคาเมื่อราคาขึ้น วอลุ่มเข้ามาหนาแน่น ส่งผลให้นักลงทุนเข้ามาไล่ซื้อตามสัญญาณเทคนิคอยู่ในช่วงขาขึ้น
บริษัท ซีเอ็มโอ จำกัด (มหาชน) หรือ CMO โดยเมื่อวันที่ 30 พ.ย. 2564 ราคาหุ้นอยู่ที่ 4.32 บาท เทียบกับวันที่ 29 ต.ค. 2564 ราคาหุ้นอยู่ที่ 2.12 บาท เพิ่มขึ้น 2.20 บาท หรือขึ้นไป 103.77% ส่วนหนึ่งจากกรณีที่ราคาหุ้นของบริษัทปรับตัวขึ้นมาอย่างต่อเนื่อง น่าจะมาจากความคาดหวังในทางที่ดีขึ้น หลังบริษัทแจ้งการเปลี่ยนแปลงโครงสร้างผู้ถือหุ้นรายใหญ่ พร้อมกับเกิดการเข้าเก็งกำไรตามสัญญาณเทคนิค ขณะที่ยังไม่มีประเด็นใหม่เข้ามาสนับสนุน
บริษัท อิ๊กดราซิล กรุ๊ป จำกัด (มหาชน) หรือ YGG โดยเมื่อวันที่ 30 พ.ย. 2564 ราคาหุ้นอยู่ที่ 36.75 บาท เทียบกับวันที่ 29 ต.ค. 2564 ราคาหุ้นอยู่ที่ 22.30 บาท เพิ่มขึ้น 14.45 บาท หรือขึ้นไป 64.80% ซึ่งเป็นการเข้าเก็งกำไรหลังจากบริษัทประกาศผลการดำเนินงานไตรมาส 3 ปี 2564 บริษัทมีกำไร 30.08 ล้านบาท เพิ่มขึ้น 48.91% เมื่อเทียบกับงวดเดียวกันของปีก่อนมีกำไรสุทธิ 20.20 ล้านบาท
ขณะเดียวกัน YGG ร่วมทุน MACO จับมือร่วมทุนถือหุ้นสัดส่วน 50 : 50 สานต่อกลยุทธ์ MATCH ของ บมจ.บีทีเอส กรุ๊ป โฮลดิ้งส์ (BTS) เพื่อสร้างโอกาสการเติบโตอย่างแข็งแกร่งในธุรกิจใหม่ให้กับกลุ่มบริษัท โดยเล็งเห็นแนวโน้มการเติบโตของอุตสาหกรรมดิจิทัลคอนเทนต์ที่จะเข้ามามีบทบาทสำคัญในโลกอนาคต โดยเฉพาะอุตสาหกรรมเกมออนไลน์ คาดภายใน 3 ปีจะปล่อยเกมใหม่สู่ตลาดได้ 5-7 เกม
บริษัท เอเชีย ไบโอแมส จำกัด (มหาชน) หรือ ABM โดยเมื่อวันที่ 30 พ.ย. 2564 ราคาหุ้นอยู่ที่ 2.66 บาท เทียบกับวันที่ 29 ต.ค. 2564 ราคาหุ้นอยู่ที่ 1.64 บาท เพิ่มขึ้น 1.02 บาท หรือขึ้นไป 62.20% ซึ่งเป็นผลจากการเข้าเก็งกำไรจากสัญญาณเทคนิคปรับตัวขึ้น ส่วนประเด็นอื่นยังไม่มีปัจจัยอะไรเข้ามาสนับสนุน
บริษัท โคแมนชี่ อินเตอร์เนชั่นแนล จำกัด (มหาชน) หรือ COMAN โดยเมื่อวันที่ 30 พ.ย. 2564 ราคาหุ้นอยู่ที่ 2.66 บาท เทียบกับวันที่ 29 ต.ค. 2564 ราคาหุ้นอยู่ที่ 1.64 บาท เพิ่มขึ้น 1.02 บาท หรือขึ้นไป 62.20% ซึ่งเป็นผลจากการเข้าเก็งกำไรจากสัญญาณเทคนิคปรับตัวขึ้น ส่วนประเด็นอื่นยังไม่มีปัจจัยอะไรเข้ามาสนับสนุน
บริษัท ปิโก (ไทยแลนด์) จำกัด (มหาชน) หรือ PICO โดยเมื่อวันที่ 30 พ.ย. 2564 ราคาหุ้นอยู่ที่ 4.76 บาท เทียบกับวันที่ 29 ต.ค. 2564 ราคาหุ้นอยู่ที่ 3.70 บาท เพิ่มขึ้น 1.06 บาท หรือขึ้นไป 28.65% จากกรณีราคาหุ้นปรับตัวขึ้นเป็นการทยอยขึ้น ด้วยสัญญาณเทคนิคอยู่ในช่วงขาขึ้น
บริษัท เอทีพี 30 จำกัด (มหาชน) หรือ ATP30 โดยเมื่อวันที่ 30 พ.ย. 2564 ราคาหุ้นอยู่ที่ 1.93 บาท เทียบกับวันที่ 29 ต.ค. 2564 ราคาหุ้นอยู่ที่ 1.51 บาท เพิ่มขึ้น 0.42 บาท หรือขึ้นไป 27.81% ซึ่งเป็นการเข้าเก็งกำไรจากข่าวดีเข้ามาต่อเนื่อง จากบริษัทลงนามสัญญากับลูกค้าใหม่ 2 ราย  ประกอบด้วย บริษัท พีทีที โกลบอล เคมิคอล จำกัด (มหาชน) หรือ PTTGC สัญญา 4 ปี จำนวนรถ 22 คัน และ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC สัญญา 3 ปี จำนวนรถ 45 คัน  รับส่งพนักงานฝ่ายปฏิบัติการของกลุ่มอุตสาหกรรมปิโตรเคมี และ โรงไฟฟ้า
อีกทั้ง บริษัท เอ็นเอส-สยามยูไนเต็ดสตีล จำกัด ซึ่งเป็นลูกค้าเดิมได้ต่อสัญญา 6 ปี เพิ่มจำนวนรถ 10 คัน เริ่มให้บริการและรับรู้รายได้ตั้งแต่เดือน ธ.ค. 2564 ซึ่งบริษัทอยู่ระหว่างเตรียมความพร้อมจัดหารถใหม่ และพนักงานขับรถเพื่อให้บริการต่อไป
ทั้งนี้ การดำเนินงานของลูกค้าทั้ง 3 ราย ส่งผลให้ปี 2565 บริษัทจะมีลูกค้าเพิ่มเป็นจำนวน 54 ราย มีรถที่รับรู้รายได้เต็มปี 2565 จำนวนทั้งสิ้น 592 คัน และส่งผลให้ Backlog ระยะเวลา 3 ปี เพิ่มขึ้นจาก 1,100 ล้านบาท เป็น 1,260  ล้านบาท โดยทยอยรับรู้รายได้ตั้งแต่ปี 2564-2567
ต่อมาอวดผลงานดีโดยประกาศผลประกอบการไตรมาส 3 ปี 2564 มีกำไรสุทธิ 12.52 ล้านบาท เพิ่มขึ้น 25.20% เมื่อเทียบกับงวดเดียวกันของปีก่อนมีกำไรสุทธิ 10.00 ล้านบาท
พร้อม ATP30 เผยภาพรวมไตรมาส 4/2564 เติบโตดี เตรียมความพร้อมให้บริการครบ 3 โมเดลธุรกิจ รับส่งพนักงาน บริหารฟลีตรถไฟฟ้า ปัจจัยเปิดประเทศหนุนท่องเที่ยวคึกคัก รีเทิร์นจัดรถให้บริการ RP รับส่งกรุงเทพ-เกาะพะงัน ผลักดันรายได้เติบโตตามแผน 480 ล้านบาท หรือเติบโต 15-20%
โดยนอกเหนือจากหุ้นข้างต้นสามารถดูรายละเอียดของราคาหุ้นที่ปรับตัวขึ้นแรงจากตารางประกอบ
สรุปจะเห็นได้ว่าจากที่ราคาหุ้นปรับตัวขึ้นของหุ้นขนาดเล็ก มักขึ้นมาโดยไม่มีสาเหตุ เป็นเพียงการเข้าเก็งกำไรตามสัญญาณเทคนิค แต่ถึงอย่างไรก็ดีบางส่วนเกิดจากมีปัจจัยบวกเฉพาะเข้ามาหนุน!
…
